জেপি নাড্ডার পর বিজেপির কাণ্ডারি কে? দেখুন বড় আপডেট

ওয়েব ডেস্ক: বিজেপির (BJP) সর্বভারতীয় সভাপতি নির্বাচন নিয়ে জল্পনা তুঙ্গে। ইতিমধ্যেই দেশের ১২টি রাজ্যে সাংগঠনিক নির্বাচন সম্পন্ন হয়েছে। তবে এখনও পর্যন্ত পরবর্তী সভাপতি নির্বাচনের (BJP President Election) কাজ সম্পূর্ণ হয়নি। এদিকে বর্তমান সভাপতি জেপি নাড্ডার (JP Nadda) মেয়াদ শেষ হয়ে গিয়েছে। তবে তিনি আপাতত অতিরিক্ত সময়ের দায়িত্ব পালন করছেন। সূত্রের খবর, আগামী মাসের ১৫ তারিখের মধ্যেই নাড্ডার উত্তরাধিকারী নির্ধারণ করবে বিজেপি নেতৃত্ব।

বিজেপির সাংগঠনিক নিয়ম অনুযায়ী, দলের সর্বভারতীয় সভাপতি নির্বাচনের আগে অন্তত ৫০ শতাংশ রাজ্যে রাজ্য সভাপতি নির্বাচন সম্পন্ন হওয়া জরুরি। এই শর্ত পূরণ না হওয়ায় কেন্দ্রীয় নেতৃত্ব এখনও নতুন সভাপতি চূড়ান্ত করতে পারেনি। এদিকে, জেপি নাড্ডার নেতৃত্বে বিজেপি একাধিক বিধানসভা নির্বাচনে উল্লেখযোগ্য সাফল্য পেয়েছে। বিশেষ করে, তাঁর হাত ধরেই ২৭ বছর পর বিজেপি দিল্লির মসনদে ফিরেছে। তাই এখন দলের পরবর্তী কাণ্ডারি কে হবেন, তা নিয়ে দলে জোর আলোচনা চলছে।

আরও পড়ুন: বিজেপিতে আসছেন কংগ্রেসের উপ-মুখ্যমন্ত্রী? দাক্ষিণাত্যে শুরু জল্পনা

আগে শোনা গিয়েছিল, ফেব্রুয়ারিতেই নতুন সভাপতির নাম ঘোষণা করা হবে। তবে রাজ্যস্তরের সাংগঠনিক প্রক্রিয়া সম্পন্ন না হওয়ায় সেই সিদ্ধান্ত পিছিয়ে গিয়েছে। এখন সূত্রের দাবি, মার্চের ১৫ তারিখের মধ্যেই বিজেপির সর্বভারতীয় সভাপতির নাম ঘোষণা করা হতে পারে।

দলের অন্দরের খবর, সভাপতি নির্বাচনে বিজেপি খুব সতর্কতার সঙ্গে এগোচ্ছে। বর্তমান রাজনৈতিক পরিস্থিতি এবং আসন্ন নির্বাচন মাথায় রেখে এমন একজনকে বেছে নেওয়া হবে, যিনি সংগঠনকে আরও শক্তিশালী করতে পারবেন। এখন দেখার, জল্পনার অবসান ঘটিয়ে বিজেপি কাকে পরবর্তী সভাপতি হিসাবে নির্বাচিত করে।